CELEX: 21986A0517(01)
Language: ro
Date: 1960-04-28 00:00:00
Title: Acord privind importul temporar, scutit de taxe vamale, cu titlu de împrumut gratuit și în scopuri de diagnosticare sau terapeutice, de echipamente medico-chirurgicale și de laborator destinate instituțiilor sanitare

02/Volumul 02
            
            
               RO
            
            
               Jurnalul Ofícial al Uniunii Europene
            
            
               261
            
         21986A0517(01)
   
               L 131/48
            
            
               JURNALUL OFÍCIAL AL UNIUNII EUROPENE
            
            
               
            
         
      ACORD
   
   privind importul temporar, scutit de taxe vamale, cu titlu de împrumut gratuit și în scopuri de diagnosticare sau terapeutice, de echipamente medico-chirurgicale și de laborator destinate instituțiilor sanitare
   GUVERNELE SEMNATARE, membre ale Consiliului Europei,
   AVÂND ÎN VEDERE că, în urma unor evenimente excepționale, un stat poate rămâne subit fără echipamente medico-chirurgicale și de laborator necesare pentru a răspunde celor mai urgente nevoi ale populației sale;
   AVÂND ÎN VEDERE că este de dorit să se faciliteze trecerea frontierelor pentru echipamentele medico-chirurgicale și de laborator pe care statele membre le-ar putea pune la dispoziția altor state membre;
   AVÂND ÎN VEDERE, pe de altă parte, că scopul Consiliului Europei este de a realiza o uniune mai strânsă între membrii săi și de a favoriza progresul economic și social al acestora, în special prin încheierea de acorduri europene;
   RECUNOSCÂND că un acord care ar permite libera circulație a echipamentelor medico-chirurgicale și de laborator ar fi un mijloc eficient de atingere a acestui scop,
   CONVIN DUPĂ CUM URMEAZĂ:
   Articolul 1
   (1)   Părțile contractante, în măsura în care dispun de rezerve suficiente pentru propriile nevoi, pun, cu titlul de împrumut gratuit, echipamentele medico-chirurgicale și de laborator la dispoziția celorlalte părți contractante care, din cauza unor evenimente excepționale, au nevoie urgent de acestea; echipamentele se trimit la cererea părții interesate și se restituie ulterior.
   (2)   Orice parte contractantă care beneficiază de dispozițiile alineatului precedent acordă toate facilitățile posibile pentru importul temporar, pe teritoriul său, al materialelor împrumutate.
   Articolul 2
   (1)   Durata importului temporar nu poate depăși șase luni; se poate reînnoi, în aceleași condiții, în acord cu țara exportatoare.
   (2)   Aceste facilități se referă exclusiv la echipamentele medico-chirurgicale și de laborator destinate spitalelor și altor instituții sanitare. Acestea includ eliberarea de licențe necesare pentru importul temporar de astfel de echipamente și suspendarea drepturilor și taxelor la import (inclusiv toate drepturile și taxele percepute cu ocazia importului). Cu toate acestea, autorităților din țara importatoare li se pot rambursa cheltuielile care corespund costului serviciilor prestate.
   Articolul 3
   Dispozițiile articolelor 1 și 2 nu împiedică autoritățile competente ale statul importator să ia măsurile necesare, fie pentru a se asigura că obiectele admise temporar sunt reexportate de îndată ce evenimentele excepționale sau perioada limitată prevăzută la articolul 2 alineatul (1) iau sfârșit, fie pentru a garanta plata drepturilor și a taxelor în caz că acestea nu sunt reexportate.
   Articolul 4
   Dispozițiile prezentului acord nu aduc atingere dispozițiilor mai favorabile importului temporar de echipament menționat la articolul 1, prevăzute fie de legislația sau de reglementările oricăreia dintre părțile contractante, fie de orice altă convenție, tratat sau acord în vigoare între două sau mai multe părți contractante.
   Articolul 5
   (1)   Prezentul acord este deschis spre semnare membrilor Consiliului Europei, care pot deveni parte la acesta prin:
   
               (a)
            
            
               semnarea fără rezerva ratificării sau
            
         
               (b)
            
            
               semnarea sub rezerva ratificării, urmată de ratificare.
            
         (2)   Instrumentele de ratificare sunt prezentate la secretarul general al Consiliului Europei.
   Articolul 6
   (1)   Prezentul acord intră în vigoare la trei luni de la data la care trei membri ai Consiliului, în conformitate cu dispozițiile articolului 5, semnează acordul fără rezerva ratificării sau îl ratifică.
   (2)   Pentru oricare alt membru care, ulterior, semnează acordul fără rezerva ratificării sau îl ratifică, acordul intră în vigoare la trei luni de la data semnării sau depunerii instrumentului de ratificare.
   Articolul 7
   Comitetul de Miniștri al Consiliului Europei poate invita orice stat nemembru al Consiliului să adere la prezentul acord. Aderarea produce efecte la trei luni de la depunerea instrumentului de aderare la secretarul general al Consiliului Europei.
   Articolul 8
   Secretarul general al Consiliului Europei notifică membrilor Consiliului și statelor aderente:
   
               (a)
            
            
               data intrării în vigoare a prezentului acord și numele membrilor care l-au semnat fără rezerva ratificării sau care l-au ratificat;
            
         
               (b)
            
            
               depunerea oricărui instrument de aderare, efectuată în conformitate cu dispozițiile articolului 7.
            
         Articolul 9
   (1)   Prezentul acord rămâne în vigoare pe durată nedeterminată.
   (2)   Orice parte contractantă poate înceta, în ceea ce o privește, aplicarea prezentului acord, prin acordarea unui preaviz de un an, în acest scop, secretarului general al Consiliului Europei.
   
      Drept care, subsemnații, pe deplin autorizați, au semnat prezentul acord.
      Încheiat la Strasburg, 28 aprilie 1960, în limbile franceză și engleză, ambele texte fiind autentice, într-un singur exemplar, care se depune la arhivele Consiliului Europei. Secretarul general va transmite copii certificate pentru conformitate tuturor guvernelor semnatare și aderente.